Ditiro 19 | Beibele Inthaneteng | Phetolelo ya Lefase le Lefsa
19 Kgabagareng, ge Apollo+ a be a le Korinthe, Paulo a phatša ditikologong tša ka gare tša naga a theogela Efeso+ gomme a hwetša barutiwa ba bangwe;
2 ke moka a re go bona: “Na le amogetše moya o mokgethwa+ ge le be le fetoga badumedi?” Ba re go yena: “Ga se ra ka ra kwa gore go na le moya o mokgethwa.”+
3 Yena a re: “Ka gona le kolobeditšwe ka kolobetšo efe?” Bona ba re: “Ka kolobetšo ya Johane.”+
4 Paulo a re: “Johane o kolobeditše ka meetse e le sešupo sa boitsholo,+ a botša batho gore ba dumele go yo a tlago ka morago ga gagwe,+ ke gore go Jesu.”
5 Ge ba ekwa se ba kolobetšwa ka leina la Morena Jesu.+
6 Ge Paulo a ba beile diatla,+ moya o mokgethwa wa fologela go bona gomme ba bolela ka maleme a šele le go porofeta.+
7 Ka moka ga bona e be e le banna ba lesomepedi.
8 Eitše ge a tsene ka sinagogeng,+ a bolela ka sebete ka dikgwedi tše tharo, a nea dipolelo le go diriša mabaka a kgodišago mabapi le mmušo+ wa Modimo.
9 Eupša ge ba bangwe ka bonganga ba gana go dumela,+ ba bolela gampe ka Tsela*+ pele ga mašaba, a tloga go bona+ gomme a ba aroganya le barutiwa,+ a nea dipolelo letšatši le letšatši holong ya sekolo ya Tiranno.
10 Se se tšere nywaga e mebedi,+ moo bohle bao ba dulago seleteng sa Asia+ ba ilego ba kwa lentšu la Morena, Bajuda gotee le Bagerika.*
11 Modimo o ile a tšwela pele a dira mediro e kgethegilego e matla ka diatla tša Paulo,+
12 moo e lego gore gaešita le mašela le dithetho tše di bego di le go yena di be di išwa go balwetši+ gomme malwetši a ba tlogela, le meoya e kgopo ya tšwa.+
13 Eupša ba bangwe ba Bajuda bao ba ralalago ba leleka batemona+ le bona ba leka go diriša leina la Morena Jesu+ go leleka meoya e kgopo bathong; ba be ba re: “Ke le laela ka matla+ ka Jesu yoo Paulo a bolelago ka yena.”
14 Bjale go be go na le barwa ba šupago ba moperisita yo mogolo wa Mojuda yo a bitšwago Sekefa bao ba bego ba dira se.
15 Eupša moya o kgopo ge o araba o ile wa re go bona: “Ke tseba Jesu+ e bile ke tlwaelane le Paulo;+ eupša lena le bomang?”
16 Gona moo monna yo a bego a na le moya o kgopo, a tabogela go bona,+ a ba fekeetša ka go latelana gomme a ba fenya, moo ba ilego ba tšhaba ba hlobotše e bile ba gobetše ge ba etšwa ka ntlong.
17 Se se ile sa tsebja ke bohle, Bajuda gotee le Bagerika* bao ba bego ba dula Efeso; bohle ba welwa ke poifo+ ke moka leina la Morena Jesu la tšwela pele le godišwa.+
18 Ba bantši ba bao ba bego ba fetogile badumedi ba be ba etla gomme ba ipobola+ le go bega mekgwa ya bona phatlalatša.
19 Ka kgonthe, ba bantši ba bao ba bego ba dira malea+ ba kgobokanya dipuku tša bona gomme ba di fiša pele ga mang le mang. Ba bala theko ya tšona ka moka gomme ba hwetša di bitša ditsekana tša silifera tše dikete tše masomehlano (50 000).
20 Ka gona lentšu la Jehofa la tšwela pele le gola ka tsela e matla e bile le fenya.+
21 Bjale ge dilo tše di fedile, Paulo a phetha moyeng wa gagwe gore ka morago ga go phatša Matsedonia+ le Akaya, o tla tšea leeto la go ya Jerusalema.+ A re: “Ka morago ga go ya moo ke swanetše go bona le Roma.”+
22 Ka gona a tšea ba babedi ba bao ba bego ba mo hlankela a ba romela Matsedonia, e lego Timotheo+ le Erasito,+ eupša yena a fetša nakonyana seleteng sa Asia.
23 Ka yona nako yeo gwa tsoga pherekano e kgolo+ mabapi le Tsela.*+
24 Gobane monna yo mongwe yo a bitšwago Demetrio, morudi wa silifera, ka go dira mafelo a borapedi a silifera a Aratemise,* o be a ruiša borabokgabo kudu;+
25 a ba kgoboketša gotee le bao ba šomago ka dilo tšeo,+ a re: “Banna, le tseba gabotse gore re a atlega modirong wo.+
26 Le gona le a bona e bile le a kwa, e sego feela Efeso,+ eupša mo e nyakilego go ba seleteng ka moka sa Asia, kamoo Paulo yo a kgodišitšego lešaba le legolo gomme a dira gore le lebelele dilo ka pono e nngwe, a re medimo yeo e dirilwego ka diatla+ ga se selo.
27 Godimo ga moo, go na le kotsi e sego feela ya gore modiro wo wa rena o tla senywa botumo eupša le ya gore tempele ya modimogadi yo matla Aratemise+ e tla tšewa e se selo, gaešita le bogolo bja gagwe bjoo selete ka moka sa Asia le lefase di bo rapelago bo kgauswi le go fetolwa lefeela.”
28 Ge ba kwele se gomme ba tletše bogale, banna bao ba ile ba goeletša, ba re: “Aratemise wa Baefeso ke yo matla!”
29 Ka gona motse wa tlala kgakanego gomme ba kitimela bobogelong ba kwane ka lentšu letee, ba goga Gayo le Aristareko,+ e lego baagi ba Matsedonia, basepedišani ba Paulo.
30 Paulo yena o be a rata go tsena ka gare bathong, eupša barutiwa ba se mo dumelele.
31 Gaešita le ba bangwe ba balaodi ba menyanya le dipapadi, bao ba bego ba mmontšha bogwera, ba ile ba romela lentšu go yena gomme ba mo lopa gore a se ke a ipea kotsing ka go ya bobogelong.
32 Therešo ke gore, ba bangwe ba be ba goeletša selo se sengwe gomme ba bangwe ba goeletša se sengwe;+ gobane seboka se be se le kgakanegong gomme ba bantši ba bona ba be ba sa tsebe lebaka leo ka lona ba bego ba kgobokane moo.
33 Ka gona ba ntšha Aleksandere lešabeng, Bajuda ba mo kgoromeletša pele; ke moka Aleksandere a dira seka ka seatla sa gagwe a nyaka go itwela bathong.
34 Eupša ge ba lemogile gore e be e le Mojuda, ka moka ga bona ba goeletša gotee mo e ka bago ka diiri tše pedi ba re: “Aratemise wa Baefeso ke yo matla!”+
35 Mafelelong ge mongwaledi wa motse a homoditše+ lešaba, o ile a re: “Banna ba Efeso, ruri ke mang mo bathong yo a sa tsebego gore motseng wa Baefeso ke mo go nago le tempele ya Aratemise yo matla le seswantšho se se welego se etšwa legodimong?
36 Ka gona ka ge dilo tše e le tšeo di sa ganetšegego, le iketle gomme le se ke la dira dilo ka lephakuphaku.+
37 Gobane le tlišitše mo banna ba bao e sego bahlakodi ba ditempele goba barogaki ba modimogadi wa rena.
38 Ka gona ge e ba Demetrio+ le borabokgabo bao ba nago le yena ba na le taba yeo ba nyakago go e seka le yo mongwe, gona go na le matšatši a kgoro+ le balaodi ba dilete;+ a ba begane.
39 Le gona ge e ba le nyaka se sengwe seo se fetago seo, se tla ahlolwa pitšong ya ka mehla.
40 Gobane re kotsing e le ka kgonthe ya go pharwa ka molato wa go lwantšha mmušo mabapi le taba ya lehono, ka ge go se na mabaka ao re ka a neago a gore go be le sehlopha se sa bahlolampherefere sa go hlakahlakana.”
41 Ke moka ge a boletše dilo tše,+ a phatlalatša pitšo.+
^ Ke gore, “tsela ya Bokriste.”
^ Goba, “Diana.”